U-I-42/04
Natisni
Opravilna št.:
U-I-42/04
Datum odločitve:
4. 3. 2004
ECLI:
ECLI:SI:USRS:2004:U.I.42.04
Akt:
Sklep št. 30/2003 z dne 10. 11. 2003 (Uradni list RS, št. 113/03), 1. in 2. čl.
Izrek:
Pobuda za začetek postopka za oceno ustavnosti in zakonitosti 1. in 2. člena Sklepa št. 30/2003 z dne 10. 11. 2003 (Uradni list RS, št. 113/03) se zavrže.
Evidenčni stavek:
Ustavno sodišče ni pristojno za presojo ustavnosti in zakonitosti akta, ki je po svoji pravni naravi posamičen akt in ne predpis.
Zakonitost aktov organov lokalnih skupnosti, izdanih v obliki predpisa, kolikor urejajo posamična razmerja, se namreč presoja v upravnem sporu.
Geslo:
1.5.51.1.27.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Posamičnih aktov in dejanj/izvajanja predpisa.
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
Pravna podlaga:
Člen 25, Zakon o Ustavnem sodišču[ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Anton Plantarič, Ljubljana in Jožef Kršmanec, Brezovica
Datum vloge:
16. 2. 2004
Vrsta odločitve:
sklep
Vrsta rešitve:
zavrženje
Dokument:
US23187
Dokument v PDF obliki:
U-I-42-04.pdf
121 KB
Prenesite datoteko
U-I-42/04-4
4. 3. 2004
SKLEP
Ustavno sodišče je v postopku za preizkus pobude Antona Plantariča iz Ljubljane in Jožefa Kršmanca iz Brezovice, ki ju zastopa Drago Đuragić, odvetnik v Ljubljani, na seji dne 4. marca 2004
sklenilo:
Pobuda za začetek postopka za oceno ustavnosti in zakonitosti 1. in 2. člena Sklepa št. 30/2003 z dne 10. 11. 2003 (Uradni list RS, št. 113/03) se zavrže.
Obrazložitev
A.
1. Pobudnika izpodbijata Sklep št. 30/2003 z dne 10. 11. 2003 (v nadaljevanju Sklep), s katerim je Občinski svet Občine Brezovice odločil, da se parc. št. 3533/4 pot v izmeri 542 m2 k.o.
Brezovica izvzame iz javnega dobra in postane last Občine.
Pobudnika navajata, da njuni nepremičnini mejita na sporno parcelo, ki predstavlja javno pot, ki jo vseskozi uporabljata.
Izpodbijani akt naj bi bil splošen akt, čeprav sprejet v obliki sklepa, menita pobudnika in se pri tem sklicujeta na odločbo Ustavnega sodišča št. U-I-17/97 z dne 23. 3. 2000 (Uradni list RS, št. 35/2000 in OdlUS IX, 68) in sklep št. U-I-305/97 z dne 18. 12. 1997 (OdlUS VI, 173).
B.
2. Ustavno sodišče je na podlagi prvega odstavka 160. člena Ustave in 21. člena Zakona o Ustavnem sodišču (Uradni list RS, št. 15/94 - v nadaljevanju ZUstS) pristojno presojati ustavnost in zakonitost predpisov in drugih splošnih aktov. Zatrjevanje pobudnikov, da je izpodbijani sklep glede na prakso Ustavnega sodišča splošen akt, ker je bil objavljen v Uradnem listu Republike Slovenije, je zmotno, saj v zadevi, ki jo navajata (odločba št. U-I-17/97), ni bilo sporno, da sta izpodbijana akta glede na vsebino njunih norm predpisa. Akta torej nista dobila statusa predpisa zato, ker sta bila objavljena, temveč ker sta bila po vsebini predpisa. Iz sklepa Ustavnega sodišča št. U-I- 305/97 izhaja, da Ustavno sodišče presoja naravo akta po vsebini in ne po poimenovanju.
3. Izpodbijani sklep je po svoji pravni naravi posamičen akt (spreminja status parc. št. 3533/4 k.o. Brezovica) in ne predpis. Zato je bilo treba pobudo zaradi nepristojnosti zavreči.
4. Zakonitost aktov organov lokalnih skupnosti, izdanih v obliki predpisa, kolikor urejajo posamična razmerja, se presoja v upravnem sporu (četrti odstavek 1. člena Zakona o upravnem sporu, Uradni list RS, št. 50/97 in nasl. - v nadaljevanju ZUS).
Pobudnika zato lahko izpodbijata Sklep s tožbo pri Upravnem sodišču v roku trideset dni od vročitve sklepa Ustavnega sodišča o zavrženju (četrti odstavek 21. člena ZUS).
C.
5. Ustavno sodišče je sprejelo ta sklep na podlagi 25. člena ZUstS in prve alineje drugega odstavka 46. člena Poslovnika Ustavnega sodišča (Uradni list RS, št. 93/03 in 98/03 popr.) v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo z osmimi glasovi proti enemu. Proti je glasovala sodnica Krisper Kramberger.
Predsednica
dr. Dragica Wedam Lukić